b'\n_START_ARTICLE_\nTAB-63\n_START_PARAGRAPH_\nTAB-63 (abreviere de la Transportor Amfibiu Blindat model 1963) a fost un prototip experimental al unui transportor blindat pentru trupe fabricat \xc3\xaen Rom\xc3\xa2nia. TAB-63 a fost construit prin montarea unor subansambluri de fabrica\xc8\x9bie rom\xc3\xa2neasc\xc4\x83 \xc3\xaen interiorul carcasei blindate a unui transportor BTR-60P. De\xc8\x99i nu a intrat \xc3\xaen faza de produc\xc8\x9bie, prototipul a fost precursorul transportorului blindat pentru trupe TAB-71.\n_START_SECTION_\nIstorie\n_START_PARAGRAPH_\n\xc3\x8en luna aprilie a anului 1963, Consiliul de Ap\xc4\x83rare al \xc8\x9b\xc4\x83rii a luat decizia construirii \xc3\xaen \xc8\x9bar\xc4\x83 a prototipului unui transportor blindat pentru trupe dotat cu echipamente fabricate de industria autohton\xc4\x83. Aceste echipamente au fost realizate la mai multe fabrici din \xc8\x9bar\xc4\x83 \xc8\x99i au fost montate \xc3\xaen carcasa blindat\xc4\x83 a transportorului blindat pentru trupe de fabrica\xc8\x9bie sovietic\xc4\x83 BTR-60P. Vehiculul, denumit oficial T.A.B.-63, era dotat cu dou\xc4\x83 motoare rom\xc3\xa2ne\xc8\x99ti SR-213, dou\xc4\x83 cutii de viteze, dou\xc4\x83 cutii de distribu\xc8\x9bie, axe cardanice, prize de putere, fr\xc3\xa2ne, pomp\xc4\x83 de servodirec\xc8\x9bie hidraulic\xc4\x83, o parte a instala\xc8\x9biei electrice \xc8\x99i a sistemului centralizat de umflare a pneurilor, precum \xc8\x99i mai multe elemente de suport ale cutiei blindate._NEWLINE_Transportorul blindat a fost supus testelor de anduran\xc8\x9b\xc4\x83 \xc8\x99i a parcurs 15 000 de kilometri efectivi \xc3\xaen poligon. Abilit\xc4\x83\xc8\x9bile amfibii au fost testate timp de 26 de ore. \xc3\x8en urma testelor, TAB-63 avea performan\xc8\x9be similare modelului sovietic BTR-60P dac\xc4\x83 era dotat cu un sistem de transmisie corespunz\xc4\x83tor._NEWLINE_De\xc8\x99i TAB-63 nu a fost fabricat \xc3\xaen serie, prin executarea acestui prototip inginerii rom\xc3\xa2ni au c\xc4\x83p\xc4\x83tat experien\xc8\x9b\xc4\x83 \xc3\xaen proiectarea \xc8\x99i asamblarea vehiculelor blindate de lupt\xc4\x83 complexe.'